1. Igaz, hamis állítások. Jelezd i vagy h betűvel a véleményed!

A szabályok tudása helyes döntést eredményez ………………………………
A szabályok tudása segíti a helyes döntést ……………………………………
Ha tudjuk a helyes magatartást, közel vagyunk ahhoz, hogy azt is tegyük……
Nem érdemes előre gondolkodni, úgyis a pillanatnyi helyzet dönt ……………
Ami megtörtént, azon már úgysem lehet változtatni, felesleges elemezgetni….
A jó törvények ajándékok a számunkra, megkönnyítik a jó döntéseket……….
A törvények, szabályok csak korlátozzák a szabadságunkat ………………….
Az okos felnőtt ember más példájából okul ……………………………………
Csak a gyerekeknek van szükségük példaképekre ……………………………..
A példa segít okos döntést hozni ……………………………………………….

2. Van-e értelme elmenni a szentmisére csak azért, mert kell, de semmi kedved?

A: Isten előtt nincs értelme, de a lelkiismeretem szavát elhallgattattam
B: Nincs semmi értelme, mert csak az válik javunkra, amit örömmel teszünk
C: Van értelme, és az engedelmességünkért megkaphatjuk az öröm ajándékát is

3. Péter szeret aludni, mégis képes felkelni vasárnap mindig inkább korábban, hogy a diákmisére menjen, mert akkor a barátaival is találkozik. Helyes-e ez?

A: Nem helyes, mert csak Isten miatt szabad misére járni
B: Helyes, hisz a templomban, a szentmisén nemcsak Jézussal, hanem barátaival is találkozunk
C: Nem helyes, de ha nem rosszalkodnak, nem kell ügyet csinálni belőle

4. Vannak helyek, ahol a templomot a templomba-járó asszonyok takarítják és díszítik /a gyerekek besegítenek!/. Miért van ez így?

A: Nincs pénze a papnak fizetni a takarítót, és ő meg nem tudja már
B: Unatkoznak az asszonyok és így teszik magukat fontossá
C: Így fejezik ki, hogy sajátjuknak érzik a templomot

5. Péter szentmisére menet meglátja Lacit, az osztálytársát, akivel tegnap alaposan összevesztek. Elfordul, hogy ne kelljen köszönni, és sietősre fogja, hogy nehogy összetalálkozzanak. Áldozni szeretne a mai szentmisén, nem akarja felzaklatni magát. Mi a véleményed?

A: Nem áldozhat, mert nem kész a kibékülésre
B: Ügyesen csinálta, hogy kitért a találkozás elől
C: Nyugodtan áldozhat, hiszen neki volt igaza

6. János hirtelen haragú, de tudja hibáját és küzd is ellene. Ha rájött, hogy megbántott valakit, bocsánatot kér tőle, és amint teheti, meggyónik. Mi a véleményed?
A: A gyónásban erőt kapunk a bűn elleni harchoz, erőt kapunk a jóra, helyesen küzd hibája ellen
B: Ha visszaesik és ezt tudja is, csak nevetségessé teszi magát is és a gyónást is
C: Ha bocsánatot kért az illetőtől, nem is kell gyónnia

7. Helyes-e, ha egy Édesanya a nagyböjt péntekjein olyan ügyesen kitalálja a család ételeit, hogy észre sem veszik, és megtartották a böjtöt?

A: Nem helyes, mert mindenki maga döntse el, mit akar enni
B: Helyes, mert az a fontos, hogy ne együnk húst
C: Az igazi az lenne, ha beszélgetnének is arról, hogy miért nem esznek húst

8. Karcsi azt mondja, hogy a gyónás öröm. Igaz ez?

A: Nem igaz, csak mivel az áldozáshoz kell, hát elfogadja az ember a vele járó kellemetlenséget
B: A gyónás csak a pap számára öröm, mert kitudhatja a titkokat
C: Igaz, mert a gyónásban is Jézussal találkozunk, és megkapjuk örömét, békéjét

9. Műtét előtt ismerősödnek, családtagodnak ajánlod-e, hogy járuljon a szentségekhez?

A: Igen, és ajánlom, hogy együtt imádkozzunk érte
B: Csak akkor, ha tudom, hogy halálos beteg és már a műtét sem segít rajta
C: Nem, nehogy még jobban megijedjen, és a halálra gondoljon

10. Helyesen keresztény-e, ha valaki fiatal és egészséges korában a halálra gondol?
A: Nem, mert a kereszténység az öröm vallása, a halál gondolata nem illik bele
B: Igen, hisz nemsokára világvége lesz, és „jobb félni, mint megijedni”
C: Igen, már most imádkozzunk azért, hogy a végső óra készen találjon

11. Péter örömmel gratulált barátjának új autójához és egy érdekes matricát ajándékozott neki: kék mezőben fehér kereszt, benne SOS felirat. Felragasztja-e a barát a matricát?

A: Nem, mert ez csak a papok, püspökök autóján lehet, jelezve, hogy bárkit szívesen meggyóntatnak
B: Igen, mert új a jogosítványa is, és a matrica segítséget-megértést kér a közlekedési partnerektől
C: Igen, mert tudja, hogy azt jelzi: baleset esetén papot kér

12. Marika mostanában sokat ütközik szüleivel és társaival is. Nemegyszer e nehéz ütközetekből imába menekül.

A: Ez csak egy hasznos önbecsapás, a tehetetlenségét így vezeti le
B: Aki imádkozik, annak nem lenne szabad veszekedni
C: Jézusnak elmondva másképp láthatja a helyzetet, és erőt is kaphat

13. Jóska magatartásában feltűnő javulást vett észre környezete. Mikor titkáról kérdezték, egyszerűen csak annyit mondott: mostanában Jézussal leltározom naponta. Vajon mit értett ezalatt?

A: naponta keresgéli bűneit 

B: naponta feljegyzést készít

C: Jézus szerető tekintete előtt vizsgálja tetteit

14. Péter kéri az Édesanyját, hogy írassa ki a hittanról, mert az osztályból csak öten járnak hittanra, és a többiek ez idő alatt ebédelnek és játszanak. Jogos-e a kérés?

A: El kell ismerni, hogy nehéz így hittanra járni, de biztassuk a nehézség vállalására
B: Az ebédidőre és játékra-kikapcsolódásra mindenkinek szüksége van, jogos a kérés
C: Addig, ameddig nem jók a hittanra-járás körülményei, a Jóisten sem várja el, hogy járjunk

15. Mi az Édesanya helyes magatartása az előző helyzetben?

A: Jól leszidja Pétert, hogy ne legyen kedve legközelebb nyafogni, és persze, hogy nem íratja ki
B: Megérti Pétert és kiíratja, mert később hátha jobb körülmény lesz és majd nagyobb korában pótolhatja, ami most így kimarad
C: Megérti Pétert és beszélgetnek arról, hogy Jézus kedvéért ő is milyen nehézségeket vállal, és kéri, hogy helytállással segítsék egymást

16. Énekpróbára jár Jutka, hogy a zsoltárokat a szentmisére begyakorolják.

A: Csak azért teszi, hogy a hittanbizonyítványba dicséretet írjanak
B: Szeret énekelni és örül, hogy szebb a szentmise, szívesen vállalja a próbákat
C: Nem szeret otthon unatkozni, inkább eljön a próbákra.

17. Klári visszatérő bűne, hogy elhanyagolja az imádságot: vagy elfelejti, vagy már fáradt és belealszik, vagy el sem kezdi. Mi lenne számára a segítő jó tanács?
A: Nem tehet róla, ne csináljon gondot belőle
B: Tervezze be a napirendjébe és alakítson ki ima-helyet
C: Határozza el, hogy ezután már tényleg imádkozni fog

18. Gábor a Zászlónk ifjúsági lapot minden hónapban megveszi, és rögtön elolvassa a Humor oldalt. Helyes-e ez?
A: Ezért igazán kár pénzt kiadni
B: Nem baj, ha ezzel kezdi az újságolvasást, biztosan elolvassa a többit is
C: A fontos, hogy a vásárlással támogatja a sajtót, még ha egy betűt sem olvas belőle

19. Jutkát mostanában egyre inkább érdekli a barátság, szerelem témakör, de nem tud kivel beszélgetni erről. Mi lenne a helyes?

A: A TV-műsorok éppen elég jó feldolgozásokat kínálnak
B: Beszélgessen az anyukájával, biztosan nagyon jó tanácsokat ad neki
C: A Zászlónk újságban két sorozat is van a témában, és ha társaival megbeszélik, még jobb

20. Helyes –e , hogy egyházi újságokban rejtvények is vannak?

A: Igen, hiszen az emberek többsége szereti a szellemi játékokat
B: Nem, mert úgysem küldik be sokan a megoldásokat
C: Nem, mert nem lenne szabad még itt is vetélkedni

21. Melyik gondolkodásmód a helyes?
A: Szeretnék több egyházi lapot is venni, de az Auto-Motor és a Tudorka mellett nem telik már rá
B: A szüleim nem olyan gazdagok, hogy egyházi lapra is teljen, a zsebpénzem meg másra költöm
C: Minden hónapban két Coláról kell lemondanom, hogy a Zászlónk újságot meg tudjam venni 

22. Igaz-e, hogy a felnőtt-hittant a katolikus sajtó, irodalom olvasása jelenti?

A: Nem, hiszen a felnőtteknek már nem kell a hitükkel foglalkozni
B: Igen, és ha egy-egy jó cikket, könyvet elolvasnak, akkor hagyhatnak is ki miséket
C: Igen, egyik eszköze lehet, és a rendszeres szentmisével és a szentségek vételével sok helyen a hitápolás megvalósítója

23. Egyik politikusunk azt mondta: „ az emberek a munkahelyen dolgoznak, az utcán közlekednek, a templomban imádkoznak – és ez így van jól”. Elfogadhatjuk-e helyesnek ezt a megállapítást?

A: nem, mert ez a féle felsorolás a hit és élet különválasztását sugallja, mintha CSAK ott és CSAK azt szabadna csinálni, így akarják a hitet a templomba bezárni
B: igen, mert mindennek megvan a maga helye, és illik ahhoz tartani magunkat, ami jól kialakult
C: igen, mert tudni kell különválasztani ami külön való

24. Helyes-e, ha valaki arra törekszik, hogy az iskolában ne vegyék észre, hogy keresztény?

A: helyes, mert az iskolában tanulni kell, nem hinni, és a templomban meg otthon lehet imádkozni - ez senkinek sem kényelmetlen
B: egyházi iskolában helyes, mert jó, ha edzi magát a világi életben való küzdelemre 
C: nem helyes, mert a Krisztus-követés őszinte életforma, ami sem dicsekedni, sem eltitkolni nem akar, csak világítani, ami nem baj, ha látszik

25. Jutka és Éva együtt mennek szentmisére. Közben elhaladnak közös osztálytársuk háza előtt. Jutkának erről jut eszébe, hogy milyen sok rosszat hallott osztálytársukról. Kezdené mondani, de Éva félbeszakítja: „Ne beszéljünk róla a háta mögött, ezzel úgysem segítünk rajta. Én szeretnék ma áldozni…”- „De hát igazat mondok!”- veti ellen Jutka. Mi a véleményed?

A: Éva ezzel az álszent szöveggel csak az érdektelenségét mentegeti.
B: Más hibáinak a kibeszélése is szeretetlenség, igaza van Évának, ha a Jézussal való találkozás kedvéért nem teszi
C: Ha igazat beszélnek, akkor nem követnek el bűnt, ettől nyugodtan áldozhat

26. Kiderült egy bűnöm, mit tegyek?

A: másnak semmi köze hozzá, elég, ha meggyónom
B: hogy ne hozzak szégyent a keresztényekre, tagadjam le, de többet ilyet ne tegyek
C: ismerjem el, hogy hibáztam, fogadjam el az esetleges büntetést és gyónjak meg
D: mutassam meg, hogy másoknak is van hibája, tereljem el a figyelmet magamról

27. Keresi a Tanár a „bűnöst”, ti az osztályból tudjátok, ki az. A Tanár téged szólít fel, hogy nevezd meg, de figyelmeztet: egy keresztény nem hazudhat. Hogyan válaszolnál?

A: Azt mondod, nem tudod, ki a tettes
B: Megmondod, ki a tettes
C: Azt mondod, te nem akarsz áruló lenni, szerinted a tettes lesz annyira becsületes, hogy jelentkezni fog

28. Hétvégi programot ajánl Évának a barátnője, amelyben az osztályból többen részt vesznek. Tetszik a program Évának is, mégis úgy válaszol, hogy megbeszélem a családdal. „Téged még ilyen kisóvodásnak tartanak, hogy kéretőzni kell?”- csodálkozik kissé csúfondárosan a barátnő. „Nem erről van szó, hanem általában közösen töltjük a hétvégét, és tudnunk kell egymás programjáról”. Mit szólsz?

A: Jó az a család, ahol szeretnek együtt lenni, megbeszélik közösen ügyeiket
B: Az a jó, ha mindenki azt csinál, amit akar, és ezt el is fogadják egymástól
C: Az nagyon gyerekes dolog, hogy együtt lenni, meg beszélgetni

29. Nem hívő osztálytársad nálatok alszik a másnapi osztálykirándulás miatt. Hívod-e a család közös esti imájára?

A: Neki nem is fontos tudni azt, hogy közösen szoktunk imádkozni, még kinevetne a többiek előtt – aznap én sem megyek az imára
B: Ha nálunk alszik, muszáj az imán is részt venni
C: Megmondom, hogy közösen szoktunk imádkozni, és felajánlom, hogy jöhet ő is velem

30. Nem hívő osztálytársad /nem messze lakik tőletek/, éppen akkor érkezik, hogy segítsél a tanulásban, amikor a vasárnapi szentmisére indulnál. Mit teszel?

A: Mondom, hogy másik misére nem tudok menni, de utána szívesen segítek
B: Mondom, hogy ha eljön velem a misére, csak akkor segítek neki
C: Otthon maradok és segítek, mert ez így fontosabb tanúságtétel, mint a mise

31. Ünnepi ebéden vendégségben van nálatok egy osztálytársad. Máskor a család együtt imádkozik étkezés előtt. Most hogyan lesz?

A: Megkéred Édesapádat, hogy most ne kezdje hangosan az imát, mert nem tudod az osztálytársadról, hogy ők szokták-e vagy sem
B: Minden úgy lesz, ahogy máskor szokott, ő vagy kapcsolódik vagy nem
C: Te nem imádkozol a családdal, hogy osztálytársad ne érezze magát egyedül

32.  Attila a böjtben a hét minden napjára egy feladatot tűzött ki, amit Istennek tetszően akart teljesíteni. Azt mondja, hogy ez segítette az imaéletét, mert reggel egy pillantást vetett a feladatra, este pedig végiggondolta, mit sikerült tenni, sőt napközben is kapcsolatot érzett Istennel. Helyesen gondolja-e?

A: Szép ez a törekvése, de nem pótolja az imát
B: Isten nem a teljesítményünk szerint értékel és különben is, ennek semmi köze az imához
C: Az életünk Isten elé vitele a legjobb alap az imához, az Istennel való kapcsolattartáshoz, ez maga ima

33. Egy igazi keresztény mikor tart lelkiismeretvizsgálatot?

A: mindig 

B: aki Isten előtt él, annak erre nincs szüksége

C: legalább gyónás előtt, szentmise kezdetén és esténként

34. Jézus életének mely mozzanata biztat arra, hogy szenvedés idején keressünk imádkozó társakat?

A: Amikor a Miatyánk imára tanítja az apostolokat
B: Amikor arra kéri tanítványait, hogy virrasszanak és imádkozzanak vele
C: Amikor azt mondja Péternek: Távozz tőlem, Sátán!

35. Mindig kérjünk-e együttimádkozást baj, szenvedés esetén?

A: Ha úgysem tudnak segíteni a bajon, akkor teljesen felesleges
B: Csak akkor, ha olyan baj van, amit el lehet mondani
C: Igen, mert annyi mindig elmondható, hogy bajban vagyunk

36. Halálos beteg gyógyulása felől érdeklődik. Hogyan válaszolnál?
A: Nem szabad mellébeszélni, mert különben soha nem fogja megbánni bűneit
B: Ameddig lehet, távol kell tőle tartani a halál gondolatát
C: Fokozatosan készítsük elő a szenvedés, a halál elfogadására

37. Van-e a szentmisének énekes vagy szöveges imája, amely a szép halálra figyelmeztet?

A: Sok szentségi ének utolsó versszaka erről szól
B: Nincs, a temetés és egy-két esti ima szól erről
C: A szentmise hálaadás, a halálon nincs mit megköszönni

38. Ismerősöd tanácsot kér: Érdemes-e gyászmisét mondatni, ha nem vallásos a rokonság?

A: Nem, mert nem tudják értékelni, és azt sem tudják, mit kell csinálni a misén
B: Igen, mert a mise értékét nem a bekapcsolódásunk adja, és van, hogy a halál ténye megnyitja a hozzátartozók lelkét Isten felé
C: Igen, mert így szokás

39. Az Újember húsvéti számában olvashattunk Orbán Viktorról, annak kapcsán, hogy a Szentatyától megkapta a civileknek adható legnagyobb egyházi kitüntetést. Mit szólsz hozzá?

A: Ez nem igaz, mert az Újemberben politikusokról nincs szó
B: Igaz a hír is, és az is, hogy érdekes beszélgetést lehet olvasni Orbán Viktorral
C: Orbán Viktor nem katolikus, hogyan írhatna róla katolikus újság?

40. Bábel Balázs püspök az Újember újságban arra emlékszik vissza, hogy gyermekkorában a dédnagyapjának olvasta fel rendszeresen az Újembert. Sok mindent e felolvasások során tudott meg. Mit gondolsz, ma kellenének-e ilyen felolvasók?

A: Ma már a Tv és a rádió feleslegessé teszi ezt    

B: A beteg-öregnek szóló személyes figyelmességet, törődést is jelent a felolvasás, nemcsak a híreket – nagyon kellene ma is /a felolvasónak is jó lenne/        

C: Ma már erre nincs idő, és az öregek nem is igénylik ezt

41.Vannak családok, ahol a vasárnapi ebéd végén, máshol este, az Édesapa felolvas a családnak egy-egy rövid cikket vagy történetet. Mit szólsz hozzá?

A: Lehet, hogy elromlott a tv-jük, vagy még nagyon kicsik a gyerekek, hogy nem tudnak olvasni – különben felesleges
B: Ha már mindenki tud olvasni a családban, nagyon idegesítő az ilyen együttlét, inkább olvassa el mindenki a kijelölt cikket
C: Jó hangulatteremtő, közösségalakító egy-egy ilyen együttlét, mert a cikkre is, és egymásra is figyelnek

42. Barátnőd elmondja, hogy szerelmes egy olyan srácba, aki bemutatta a barátait, és sajnos, rossz társaságba jár. De szereti is, és meg akarja menteni, ezért megy vele, de bizonytalan, mit tegyen. Eddig még sikerült megúszni, de isznak mindannyian, és a véletlen körülményen múlik, mi történik. Milyen tanácsot adsz?

A: Mondja el őszintén szerelmének, hogy fél ezektől a helyzetektől és kérje, hogy ne menjenek velük
B: Még nem lesz baj, addig próbálkozhat azzal, hogy ilyen társaságba járnak, nehogy elveszítse aggódásával a szerelmét, és talán sikerül elirányítani tőlük
C: Ne mondja meg, hogy nem tetszik a helyzet, nehogy kinevesse a szerelme, hátha sikerül hozzászokni

43. Péter /11.oszt./ gyalogtúrát szervez, amelyben az osztály lelkes, áldozatot vállalni tudó kisebb része vesz részt. A túra előtti este telefonon odaszól egyetemista barátja, hogy megüresedett egy hely a másnapi közös buszkirándulásuknál, elmehetne velük. „Most bebizonyíthatod, hogy jó fej vagy, érdemes lesz bevenni a csapatba!” – mondja. „De hiszen tudod, hogy holnap számítanak rám az osztálytársaim…!”- érvel Péter. „Odatalálnak egyedül is, legfeljebb szólsz, hogy beteg lettél!” – csábít a barát. Mit tegyen Péter?

A: Nem szól semmit, így hazudni sem kell, és tényleg odatalálnak egyedül is, és Péternek jól jön ez a lehetőség a nagyokkal
B: Odaszól, hogy beteg lett, ne várják, és elmegy a nagyokkal
C: Bármennyire sajnálja a kihagyott lehetőséget, az osztálytársaival megy, mert számítanak rá, és nem akarja lelkesedésüket visszafogni

44. Diák-önkormányzati Elnököt választanak barátod iskolájában. Az egyik jelölt a szabadság-önmegvalósítás programját kínálja, jó bulikat, a diákok tanárokkal szembeni jogainak védelmét, a játszva tanulás bevezetését ígéri. A másik a tanulás körülményeinek a javítására helyezi a hangsúlyt, a színvonalas oktatás-nevelésben együttműködést ígér a tanárokkal, a zavargó diákok elszigetelését kéri, bulik helyett kulturális programot kínál. Mit szólsz az ügyhöz?

A: Egy hittanos távol tartja magát ilyen ügyektől, mert Jézus tanítása szerint a tanulás és a „templom” a feladata
B: Felelősök vagyunk a körülöttünk alakuló rendért, ezért a Jézus mutatta értékrendhez legközelebb álló mellett döntenünk kötelesség
C: A többség akaratának kell győznie, érdemes a közvéleményre figyelni

45. Fel szabad-e áldozni a népszerűségért /a szavazatokért/ az igazi értéket?

A: Nem, Jézus élete mutatja éppen, hogy az igazi érték áldozatot kíván, és ez nem mindig népszerű
B: Ha sikerül megszerezni bárhogyan is a bizalmat, akkor nyílik lehetőség az érték képviseletére
C: Nem, hiszen az érték sohasem népszerű

46. Péter az önmegvalósítás, a szabad élet szószólója, Karcsi a rendszeres munka, a kötelességteljesítés szükségét hirdeti. Kiderült, hogy Karcsi vallásos, jár misére és hittanra is. Elkezdik terjeszteni róla, hogy „szentfazék” és ha ő lesz a Diák-Elnök, akkor az egész iskolát templomba és hittanra fogja járatni. Mit lehet itt tenni?

A: Addig, míg nem lesz meg a választás, ne menjen misére és hittanra, ne adjon támadási felületet
B: Támadja meg Pétert, hogy ő meg csak bulikat, züllést, kábítószert akar
C: Mondja meg nyíltan, hogy azért jár misére és hittanra, mert ez javára válik, és biztos, hogy másnak is hasznos lenne, de a Diák-önkormányzat elnöke nem rendelkezhet ilyen ügyben 

47. Kati egyházi iskolába jelentkezett, hogy keresztény környezetben tanulhasson. Szomorúan vette észre, hogy osztálytársai nem mind hívők, és bizony sokan nem is törekednek Jézus tanítása szerint élni. Ott hagyja-e az Iskoláját?

A: Ne menjen el, másutt sem lesz jobb ilyen szempontból a helyzet, vegye észre a hasonló gondolkodású társakat, fogjanak össze, bátorítsák egymást 
B: Ne menjen el, hanem kezdjenek szervezkedni, hogy küldjék el a nem vallásos társaikat
C: Menjen másik iskolába, ott legalább nem nevezik kereszténynek , ami nem az

48. Gyuri katolikus iskolába jár, és a saját Plébániája templomában ministrál. Szombatonként egyházközségi hittanra hívja az Atya, hogy a többi, nem-katolikus iskolába járó társaival együtt legyen. Menjen-e Gyuri?

A: Részt vesz heti két színvonalas hittanórán, neki erre már nincs szüksége
B: Hogy együtt legyen az Atyával és plébániai társaival, menjen el
C: A heti két hittanórán nem tanul annyit, mint a többiek, ezért jó, ha pótol itt

49. Jutka évek óta rendszeresen jár misére, sőt a sekrestyés fő segítője. Egyik mise végén előszedett egy mise-naplót, hogy aláírassa az Atyával. „Örülök, hogy neked is van misenaplód!”-mondja az Atya. „Én nem örülök, mert enélkül is itt voltam minden vasárnap.”-duzzog Jutka. „Te igen, de láttad, ma itt volt Péter is. Egyenlőre az aláírás miatt. Ha nem bizalmatlanságnak, hanem természetesnek veszed a misenaplót, segíteni tudod őt a misére-járásban. Gondolj arra, hogy neked nem lesz nehéz aláíratni, mert úgyis itt vagy. Neki még ide is kell szokni!”Igaza van-e az Atyának?

A: Nincs, mert mindenkinek a maga dolga, hogy jár-e misére, és igenis bizalmatlanság misenaplót adni annak, aki úgyis jár
B: Igaza van az Atyának, és jó, hogy beszélgetett Jutkával arról, hogy nem bizalmatlanság, hanem segítségadás a naplóvezetés
C: Mindegy, hogy igaza van-e, a misen-naplót vezetni kell, nekünk csak engedelmeskedni szabad

50. Kell-e beszélnünk másoknak a hitünkről?
A: igen, mindig erről kell beszélni, nem baj az se, ha megutálnak emiatt
B: igen, de jobb, ha úgy élünk, hogy megkérdezzék szép életünk titkát
C: nem, ugyanis nem szövegre van szükségük az embereknek

51. Misi az iskola udvaron hangos „Dicsértessék a Jézus Krisztus” köszöntéssel köszönti a hitoktatót. Helyes-e ez?

A: Felesleges ez a különcködés, csak felhívja magára a figyelmet
B: A Hitoktató másféle köszönést is elfogad, és az nem ilyen feltűnő
C: Helyes, mert így arról is tanúskodik, hogy nem szégyelli a hitét 

52. Pistit megdicséri a Szomszéd Néni, mert nehéz ügyében ügyesen segített neki. Majd úgy magának, de hangosan, hozzátette: „Kár, hogy egy ilyen talpraesett gyerek vallásos!” Pisti felkapta a fejét és önérzetesen válaszolt: „Én azért vagyok ilyen, mert vallásos vagyok!” Helyesen válaszolt-e?

A: Ha helyesen vallásos, akkor nem beszél vissza a Szomszéd Néninek
B: Ez valóban talpraesett tanúságtétel volt
C: Ez nem visszabeszélés, de jobb lett volna nem szólni, kerülni az ütközést

53. Pétert sajnálgatta egyik osztálytársának az Anyukája, hogy milyen kegyetlenek a szülei, még vasárnap sem hagyják aludni a mise miatt. Péter csodálkozva nézett rá: „Nekem az esne rosszul, ha otthon hagynának! Én szeretek misére járni!” Mit szólsz hozzá?

A: Bután szólt Péter, mert az sose baj, ha sajnálgatnak bennünket
B: Igaza van Péternek, mert jobb a misén, mint otthon egyedül
C: Okosan szólt Péter, mert valóban lehet öröm a családdal misére járni

54. Dórit nagyon érdekli a politika. Szereti, ha egy-egy témát keresztény szempont szerint is megbeszélnek. Egyszer elárulta, hogy politikusnak készül. Osztálytársa csodálkozva kérdezi: „ Akkor miért jársz hittanra?” Te hogy látod?

A: A politika és a hit tényleg nem illenek össze 
B: Nagyon fontos lenne, hogy a keresztény értékeket, véleményt egyre többen képviseljék a politikában
C: A politikától minden tisztességes ember távol tartja magát

